52. schôdza NR SR - 13.deň - A. dopoludnia
Dátum: 2026-06-12
Poslanec: Veslárová, Veronika 
Druh vystúpenia: Vystúpenie v rozprave

Ja som už neplánovala opätovne vystúpiť, ale naozaj táto koalícia berie volebné právo pre zdravotne znevýhodnených, pre tých, ktorí sa o nich starajú, pre ich rodiny, osobných asistentov, opatrovateľov, ktorí žijú v zahraničí a nemajú sa ako dostaviť na zastupiteľské úrady v dôsledku toho, že tie zastupiteľské úrady sú buď tisíce alebo stovky km ďaleko, alebo sú bariérou. Ja som sa pýtala ministra, že či sa budú debarierizovať ambasády a či robil vôbec prieskum na debarierizáciu ambasád, ale povedal mi, že nie, že to volebné právo sa bude zaručovať tak, ako sa to robilo doteraz, ale to už nebude možné, pretože sa ruší voľba poštou. A ja by som sa, ja by som tiež nadviazala, ja by som sa naozaj vzdala tiež mandátu, keby som mala hlasovať za to, že by sa, že by sa zobralo volebné právo ľuďom len preto, lebo sú zdravotne znevýhodnení, alebo sa starajú o zdravotne znevýhodnených, alebo majú iné, iné závažné problémy a nedostanú sa do zastupiteľských úradov k voľbám. Vystupujem znova aj preto, lebo komisárka pre osoby so zdravotným postihnutím 13. mája doručila všetkým poslancom do schránok stanovisko, kde hovorí to, čo som ja už hovorila v prvom čítaní, že sa porušuje Dohovor o právach osôb so zdravotným postihnutím, konkrétne článok prístupnosť a článok zabezpečenie volebného práva. Ako som už hovorila, ani ambasády nie sú bezbariérové, nerobí sa žiaden, žiaden prieskum, vôbec nie to ešte debarierizácia ambasád. Keď zdravotne znevýhodnený človek chce niekde letieť napríklad, ak má tisíce km vzdialenú ambasádu, musí sa dopredu objednať. Tá letecká spoločnosť mu musí zabezpečiť prepravu. Nemôže letieť sám, množstvo leteckých spoločností má podmienku, že musí mať so sebou nejaký, nejaký doprovod, čiže to už sú dvaja ľudia, ktorí sa musia pripraviť na túto cestu a potom príde na ambasádu, kde ho čakajú schody až do neba a aj tak sa nedostane do tej volebnej miestnosti. Bude, bude voliť niekde pod schodami a to bude veľmi transparentné a transformujúce naozaj. Je to hodné sociálnych demokratov. Nie je zvykom, že komisárka pre osoby so zdravotným postihnutím sa vyjadruje bežne ku každému zákonu a keď už tak urobila, tak tá situácia je naozaj vážna. Ona tvrdí to, čo som aj ja hovorila v prvom čítaní, že to volebné právo pre zdravotne znevýhodnených a pre osoby, ktoré s nimi žijú v jednej domácnosti, starajú sa o nich, pomáhajú im, nebude vykonateľné v praxi. Čiže de iure sa toto volebné právo obmedzuje, ale de facto sa akoby úplne odstraňuje a to máme 21. storočie a máme tu na stole Dohovor o právach osôb so zdravotným postihnutím, ktorý táto republika ratifikovala v roku 2010, čiže pred 16 rokmi. A pred dvoma rokmi sa vláda premiéra Fica zaviazala, že bude pripravovať všetky podmienky na to, aby, aby táto implementácia dohovoru prebehla v poriadku, ale tu sa porušuje jeden článok za druhým. Stačí si prečítať správu komisárky pre osoby so zdravotným postihnutím, napríklad článok vzdelanie, článok na garantovanie bežného dôstojného života. Teraz už napríklad aj článok, ktorý sa týka volieb, nebude garantovaný. Ja len čakám, že čo si vyberiete na ďalšiu schôdzu a aké ďalšie práva budete obmedzovať ľuďom, ktorí majú zdravotné znevýhodnenie, a ľuďom, ktorí, ktorí sú opatrovatelia alebo asistenti, alebo rodinní príslušníci týchto ľudí, lebo naozaj sa im nežije na Slovensku dobre, nemajú prístupné kompenzácie. Vieme, v akom stave je posudková činnosť, ktorá mala byť prelomová, ale nakoniec sa tak nestalo. A títo ľudia odchádzajú do zahraničia, lebo tam majú lepšiu zdravotnú starostlivosť, lepšie životné podmienky a vy ich trestáte ešte tým, že im zakazujete aj voliť. Je to absolútne nehorázne a ako to už tu bolo niekoľkokrát povedané, je to jedna veľká hanba koalície a ja si dovolím prečítať, ako je to v iných štátoch s voľbou pre zdravotne znevýhodnených. Napríklad v Holandsku 25 % celkového počtu musí byť v budovách prístupný pre voličov s telesným znevýhodnením a musia byť na mieste, ktoré je pre takýchto voličov ľahko dostupné. V Írsku volebný komisár zabezpečí volebné miestnosti, ktoré sú prístupné pre osoby na invalidnom vozíku. Volebný komisár takisto zverejní najneskôr ôsmy deň pred dňom volieb všetky volebné miestnosti, ktoré nie sú prístupné pre osoby na invalidnom vozíku. Taktiež komisárka urobila na Slovensku prieskum pred štyrmi rokmi, kde vyšlo, že každá tretia miestnosť nie je bezbariérová. A to nie sú len architektonické bariéry, ale bariéry aj pre nevidiacich, nepočujúcich. Čiže každý tretí zdravotne znevýhodnený človek volí improvizovaným spôsobom pod schodami alebo tam nevie zaparkovať, nie je tam parkovisko vybudované. Sú úzke dvere do tých volebných miestností a nič sa tu s tým nerobilo, pretože ja som interpelovala aj na toto ministra a ten o tom prieskume ani nevedel, a nie to ešte, že by debarierizoval tieto volebné miestnosti. Mimochodom, tie volebné miestnosti sú väčšinou školy, miestne úrady alebo kultúrne domy, ktoré máme bariérové tým pádom a nič sa tu s tým nerobí za vlády sociálnych demokratov. V Poľsku musí byť napríklad sprístupnených minimálne 50 % všetkých volebných miestností osobám so zdravotným znevýhodnením. Nevidiaci voliči sú zároveň oprávnení dostať špeciálne šablóny na hlasovacie lístky, ktoré im umožnia voliť a sú v braillovom písme. Ja si myslím, že braillovo písmo vo volebných miestnostiach na Slovensku ešte ani nevideli. V Nemecku napríklad má tiež 16 volebných miestností v rámci okrskov alebo v rámci mesta, kde sa môžu zdravotne znevýhodnení ísť zapísať, že budú voliť, aj keď nie sú v tom danom okrsku, ale žijú v tom meste. Existuje tam napríklad hovoriaci internetový portál, na ktorom si nevidiace a slabozraké osoby a osoby s ťažkosťami čítať, napríklad s dyslexiou, môžu vypočuť informácie čítané nahlas. Nevidiaci si zároveň môže objednať šablóny na hlasovacie lístky prostredníctvom Nemeckého zväzu nevidiacich, ktorý je zo zákona povinný vydávať a distribuovať tieto šablóny a je financovaný z verejných prostriedkov, nie z 2 %, ale z verejných prostriedkov, Nemecko. Taliansko, obec musí organizovať v volebný deň služby verejnej dopravy na podporu voličov so zníženou pohyblivosťou. Ak príslušná volebná miestnosť nie je prístupná osobe na invalidnom vozíku, občan môže uplatniť svoje právo voliť v inej bezbariérovej volebnej miestnosti, určenej podľa kritérií, ktorá nie je v tom danom okrsku. Čiže nie pod schodami, nie tak, že príde, príde do auta k nemu nejaká osoba, ktorá je členom okrskovej komisie a tam sa hodí, hodí ten hlas, ale normálne tak ako iní ľudia, ktorí nemajú zdravotné znevýhodnenie, volia v tej danej miestnosti. Takže toto, toto sú všetky veci, na ktoré ste nemysleli, milá koalícia, pri tomto návrhu zákona a aj zdravotne znevýhodnení ľudia sú voliči, či už žijú na Slovensku alebo v zahraničí, majú rovnaké volebné právo ako všetci ostatní, ktorí nemajú zdravotné znevýhodnenie a namiesto všelijakých iných pozmeňovacích návrhov by ste sa konečne mohli týmto zaoberať a vyriešiť túto situáciu, lebo je to tu na stole. Na Slovensku máme 870 000 ľudí so zdravotným znevýhodnením a z toho 400 000 cirka má štatút ťažko zdravotne postihnutého. Čiže to nie je malá časť obyvateľov, ktorí si zaslúžia vašu pozornosť. Ďakujem.